จีนพบกล่องดำกล่องที่ 2 ของเครื่องบิน 'ไชน่า อีสเทิร์น' ตกสัปดาห์ที่แล้ว 
The crash was the deadliest air disaster in mainland China since 1994 
เที่ยวบิน MU5735 ซึ่งมีคน 132 คนบนเครื่องขณะเกิดเหตุ เดินทางจากเมืองคุนหมิงไปยังเมืองกว่างโจว ก่อนที่จะมีรายงานว่าเครื่องบินพุ่งหัวลงด้วยความเร็วขณะเตรียมลงจอด จนถึงขณะนี้ยังไม่มีการระบุถึงสาเหตุของโศกนาฏกรรมครั้งนี้ โดยเจ้าหน้าที่จีนแถลงข่าวยืนยันเมื่อคืนวันเสาร์ที่ผ่านมาว่า ผู้โดยสาร 123 คนและลูกเรือ 9 คนเสียชีวิตแล้ว ทั้งนี้ เจ้าหน้าที่กู้ภัยค้นพบกล่องดำกล่องแรกซึ่งเป็นเครื่องบันทึกเสียงในห้องนักบินเมื่อวันพุธที่แล้ว และส่งไปให้เจ้าหน้าที่ตรวจสอบที่กรุงปักกิ่ง เครื่องบันทึกเสียงที่ว่านี้มีความสำคัญในการสืบสวนสาเหตุการตกของเครื่องบิน เพราะมีรายละเอียดการบันทึกการสื่อสารระหว่างลูกเรือและเจ้าหน้าที่ภาคพื้นดินอยู่ ขณะที่กล่องดำกล่องที่สองมีเครื่องบันทึกข้อมูลการบิน ซึ่งเก็บรักษาข้อมูลเกี่ยวกับสมรรถนะของเครื่องบินทั้งหมด ไม่ว่าจะเป็น ความเร็วลม ระดับความสูงของเครื่อง การทำงานของระบบเครื่องบิน และทิศทางการบิน เหตุโศกนาฏกรรมครั้งนี้ทำให้สายการบิน ไชน่า อีสเทิร์น สั่งระงับการใช้เครื่องบินโบอิ้ง 737-800 ทุกลำของตนเป็นการชั่วคราว และหน่วยงานกำกับกิจการด้านการบินของจีนได้ประกาศแผนการตรวจสอบด้านความปลอดภัยของอุตสาหกรรมการบินของประเทศเป็นเวลา 2 สัปดาห์แล้วด้วย